  Наталья Тетерина Дэбес ёросысь лулчеберетъя но туризмъя «Сибирский тракт» центрын Кузебай Гердлы 120 ар тырмонэз но Анай кыллэсь нуналзэ пусъёнэз «Мон удмурт» ужрадэ огазеязы. Со сярысь ивортодэтъя «Удмуртия» агентстволы  «Сибирский тракт» центрысь ӧнерчи Галина Опарина вераз. Лулчеберетъя но туризмъя «Сибирский тракт» центр тодматэ Кузебай Гердлэн улонэныз но творчествоеныз. Отын ик удмурт кылэз но пыртӥськом. Лулчеберетэз но басьтӥськом Галина Опарина, «Сибирский тракт» центрысь ӧнерчиКызьы вераз ӧнерчи, толшор пумысен «Сибирский тракт» центрлэн «Зарни шунды» адӟытон вӧлметаз удмурт азьветлӥсьлэн улон вакытысьтыз дӥсьёсын но арбериосын адӟытон ужа. Соин тодматонэн валче, ужъюртысь ӧнерчиос Кузебай Гердлэсь кылбуръёссэ лыдӟо но солэн кылъёсызъя гожтэм кырӟанъёсты кырӟало. Туннэ нуналлы «Мон удмурт» ужрадэ ог 150 адями пыриськиз ни. Соос пӧлын Дэбес политехникумысь студентъёс, арлыдо муртъёс но школаын дышетскись пиналъёс. Галина Опарина пусйиз, удмурт югдытӥсь сярысь соос тунсыко но капчи амалэн ивортодэт сёто, соин ик дышетӥсьёс пиналъёссэс татчы мыло-кыдо ваё. Дышетӥсьёслы яраз лэся со темамы, кызьы ми сое пиналъёслы сётӥськом тунсыко но капчи. Лыкто но лыкто. Лыктӥсьёс вань но, ми шумпотӥськом Галина Опарина, «Сибирский тракт» центрысь ӧнерчиСо верамъя, та арнязэ Кузебай Гердлы но анай кыллы сӥзем ужрад пыр-поч ужалоз на. Азьланяз радъясьёслэн удмурт азьветлӥсь сярысь веранэн гуртъёсы но потаны мылкыдзы вань. Со сяна, Дэбес ёросын Анай кыллэн нуналэзлы сӥзем 30 пала ёрос но гурт ужрадъёс ортчозы, шуиз Галина Опарина. Кылсярысь, ӵапак анай кыллэн нуналаз, 21-тӥ тулыспалэ, Зар-Медло гуртысь Удмурт лулчеберетъя центр гуртысь клубазы сямлы пӧрмем ёрос концерт ортчытоз. Котегурт школае быдэс ёросысь удмурт кылэз дышетӥсь пиналъёс люкаськозы. Соос понна анай кылэн герӟаськем шудонъёс но викторинаос радъяськозы. Анай кыллэсь нуналзэ пусъён улсын Дэбес ёросысь куд-ог гуртъёсын экспресс-викторинаос, адӟытонъёс но лыдӟетъюртын урокъёс ортчозы. Тодэ вайытом, Анай кыллэн нуналэзлы сӥзьыса, Яр ёрос лыдӟетъюртын «Бадӟым удмурт диктант Яр сямен» ортчиз. Со сяна, 21-тӥ тулыспалэ ёросысь калык ужаны йӧскалык дӥсен потоз. Нош «Лудорвай» музей-заповедник ужрадъёссы, экскурсиоссы сярысь анай кылын гожтэм веранъёсын видеоужъёсты возьма. Тегъёс: Дэбес Удмуртия Мерлык КузебайГерд удмурткыл  